CELEX: 
Language: el
Date: 2019-10-15 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος ΙΙ του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου
                  1
                για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων εξουσιοδοτεί την Επιτροπή να εκδίδει κατ’ εξουσιοδότηση πράξεις υπό τους όρους του άρθρου 17 του κανονισμού.  
            
            
               Ειδικότερα, με το άρθρο 7 παράγραφος 2 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για την αναθεώρηση των ειδικών δράσεων που αναφέρονται στο παράρτημα ΙΙ του εν λόγω κανονισμού, εφόσον κριθεί αναγκαίο, ακόμη και στο πλαίσιο της ενδιάμεσης επανεξέτασης.
            
            
               Η δυναμική φύση των μεταναστευτικών ροών καθιστά αναγκαία την υιοθέτηση κοινής, ευέλικτης προσέγγισης που να ανταποκρίνεται κατάλληλα στις εξελίξεις πολιτικής και στις χρηματοδοτικές ανάγκες της ΕΕ και των κρατών μελών της, ιδίως όσων υφίστανται διαρκώς υψηλές και δυσανάλογες μεταναστευτικές πιέσεις στα εξωτερικά τους σύνορα. 
            
            
               Σε αυτό το πλαίσιο, το Ταμείο Εσωτερικής Ασφάλειας, και συγκεκριμένα το μέσο για τα εξωτερικά σύνορα και τις θεωρήσεις, θα πρέπει να είναι σε θέση να παρέχει επαρκή χρηματοδοτική στήριξη για τα μέτρα ελέγχου των συνόρων, συμπεριλαμβανομένης της εφαρμογής των πολιτικών της ΕΕ, όπως η προσέγγιση των κέντρων υποδοχής και ταυτοποίησης (hotspot), η οποία περιγράφεται στο ευρωπαϊκό πρόγραμμα δράσης για τη μετανάστευση που προτάθηκε από την Ευρωπαϊκή Επιτροπή στις 13 Μαΐου 2015
                  2
                και εγκρίθηκε από το Ευρωπαϊκό Συμβούλιο της 25ης και 26ης Ιουνίου 2015
                  3
               . 
            
            
               Στο πλαίσιο της ενδιάμεσης επανεξέτασης των εθνικών προγραμμάτων που πραγματοποιήθηκε δυνάμει του άρθρου 15 του κανονισμού (ΕΕ) αριθ. 514/2014, και λαμβανομένων υπόψη των προτεραιοτήτων πολιτικής της ΕΕ που επισημαίνονται ανωτέρω, προσδιορίστηκαν πρόσθετες χρηματοδοτικές ανάγκες όσον αφορά τις δραστηριότητες ελέγχου των συνόρων, ιδίως στα κράτη μέλη που υφίστανται υψηλές και δυσανάλογες μεταναστευτικές πιέσεις στα εξωτερικά σύνορα. 
            
            
               Στα συμπεράσματά του της 28ης Ιουνίου 2018, το Ευρωπαϊκό Συμβούλιο επανέλαβε την ανάγκη στήριξης των προσπαθειών αυτών και ζήτησε την ενίσχυση της συνεργασίας με τρίτες χώρες με στόχο τη βελτίωση των ικανοτήτων διαχείρισης των συνόρων τους.
            
            
               Οι εν λόγω χρηματοδοτικές ανάγκες θα πρέπει να καλυφθούν όσο το δυνατόν πληρέστερα και με το καταλληλότερο εργαλείο χρηματοδότησης.
            
            
               Στο πλαίσιο αυτό, δεδομένων των ιδιαιτεροτήτων των σχετικών χρηματοδοτικών αναγκών, η συμπληρωματική χρηματοδότηση των εθνικών προγραμμάτων των κρατών μελών μέσω της κλείδας κατανομής που χρησιμοποιήθηκε για την κατανομή της βασικής χρηματοδότησης κάθε κράτους μέλους δεν είναι το κατάλληλο εργαλείο, καθώς δεν παρέχει τη δυνατότητα στόχευσης των συγκεκριμένων αναγκών που προσδιορίστηκαν στα κράτη μέλη που υφίστανται υψηλές και δυσανάλογες μεταναστευτικές πιέσεις και δεν διασφαλίζει τον έλεγχο των εξωτερικών συνόρων της ΕΕ.
            
            
               Ούτε και η χρήση της επείγουσας συνδρομής είναι κατάλληλη επιλογή, δεδομένου ότι χορηγείται καταρχήν σε πολύ ειδικές περιστάσεις, ήτοι σε κατάσταση έκτακτης ανάγκης όπως ορίζεται στο άρθρο 2 σημείο στ) του κανονισμού (ΕΕ) αριθ. 515/2014. Επιπλέον, η χρηματοδότηση στο πλαίσιο της επείγουσας συνδρομής παρέχεται σύμφωνα με μια προσέγγιση ανά έργο και έχει σύντομη διάρκεια (κατά κανόνα το πολύ 12 μήνες), σε αντίθεση με την πολυετή προοπτική της χρηματοδότησης που παρέχεται μέσω του εθνικού προγράμματος. 
            
            
               Υπό το πρίσμα των ανωτέρω, η παροχή της εν λόγω πρόσθετης χρηματοδότησης μέσω ειδικών δράσεων στο πλαίσιο των εθνικών προγραμμάτων (επιμερισμένη διαχείριση) είναι ο πλέον κατάλληλος δίαυλος, καθώς καθιστά δυνατή μια πιο ευέλικτη προσαρμογή στη δυναμική και τις ιδιαιτερότητες μιας συγκεκριμένης κατάστασης, προσφέροντας εξατομικευμένη προσέγγιση για τη στήριξη μιας ειδικής δραστηριότητας στα ενδιαφερόμενα κράτη μέλη στο πλαίσιο της συνιστώσας συνόρων και θεωρήσεων του Ταμείου Εσωτερικής Ασφάλειας. 
            
            
               Στο παράρτημα II του κανονισμού (ΕΕ) αριθ. 515/2014 περιλαμβάνονται επί του παρόντος δύο ειδικές δράσεις. Η μία είναι κοινή δράση μεταξύ δύο τουλάχιστον κρατών μελών και αφορά την προξενική συνεργασία, ενώ η δεύτερη αφορά την αγορά μέσων μεταφοράς και εξοπλισμού λειτουργίας που τίθενται στη διάθεση του Ευρωπαϊκού Οργανισμού Συνοριοφυλακής και Ακτοφυλακής σε περίπτωση κοινών επιχειρήσεων.
            
            
               Δεδομένου ότι οι υφιστάμενες ειδικές δράσεις δεν επιτρέπουν τη στήριξη δραστηριοτήτων του είδους που προσδιορίστηκε στο πλαίσιο της ενδιάμεσης επανεξέτασης, είναι αναγκαίο να προστεθεί νέα ειδική δράση στο αντίστοιχο παράρτημα του κανονισμού (ΕΕ) αριθ. 515/2014. Η εν λόγω ειδική δράση θα συμβάλει στην ενίσχυση των δραστηριοτήτων ελέγχου των συνόρων (συμπεριλαμβανομένων των συνοριακών ελέγχων, της πρώτης υποδοχής και της επιτήρησης των συνόρων), καθώς και στην υλοποίηση της προσέγγισης των κέντρων υποδοχής και ταυτοποίησης (hotspot) και, ως εκ τούτου, θα παράσχει υποστήριξη στην ολοκληρωμένη διαχείριση των συνόρων, διασφαλίζοντας τον αποτελεσματικό έλεγχο και την προστασία των εξωτερικών συνόρων της Ένωσης. 
            
            
               Επιπλέον, η τροποποίηση του καταλόγου των ειδικών δράσεων για να καλυφθούν οι εν λόγω ειδικές ανάγκες των κρατών μελών, όπως προβλέπεται στη νομική βάση του μέσου χρηματοδοτικής στήριξης στον τομέα των εξωτερικών συνόρων και των θεωρήσεων, που αποτελεί μέρος του Ταμείου Εσωτερικής Ασφάλειας, συνιστά και μια ευκαιρία να ενισχυθεί η προστιθέμενη αξία της ΕΕ στον τομέα της διαχείρισης των μεταναστευτικών ροών.
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με τους κανόνες για τη βελτίωση της νομοθεσίας και δυνάμει της αιτιολογικής σκέψης 40 του κανονισμού (ΕΕ) αριθ. 515/2014, κατά την προετοιμασία των κατ’ εξουσιοδότηση πράξεων η Επιτροπή θα πρέπει να διεξάγει τις κατάλληλες διαβουλεύσεις, ακόμα και σε επίπεδο εμπειρογνωμόνων. Τέτοιου είδους διαβούλευση πραγματοποιήθηκε, μέσω γραπτής διαδικασίας, μεταξύ 7ης Ιουνίου και 24ης Ιουνίου 2019. 
            
            
               Οι παρατηρήσεις που διατυπώθηκαν από τους εμπειρογνώμονες των κρατών μελών ελήφθησαν δεόντως υπόψη κατά τη σύνταξη του παρόντος κατ’ εξουσιοδότηση κανονισμού της Επιτροπής.
            
         
         
            
               Σύμφωνα με τους κανόνες για τη βελτίωση της νομοθεσίας, μετά τη διυπηρεσιακή διαβούλευση χρησιμοποιήθηκε μηχανισμός υποβολής παρατηρήσεων. Η περίοδος υποβολής παρατηρήσεων έληξε στις 26 Αυγούστου 2019. Δεν ελήφθησαν παρατηρήσεις.
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με το άρθρο 7 παράγραφος 2 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για την τροποποίηση του παραρτήματος ΙΙ του εν λόγω κανονισμού, στο οποίο καθορίζεται ο κατάλογος των ειδικών δράσεων.
            
            
               Το άρθρο 17 του κανονισμού (ΕΕ) αριθ. 515/2014 καθορίζει την άσκηση της εξουσιοδότησης και ιδίως τους όρους υπό τους οποίους ανατίθεται στην Επιτροπή η εξουσία να εκδίδει κατ’ εξουσιοδότηση πράξεις.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 15.10.2019
            
            
               για την τροποποίηση του παραρτήματος ΙΙ του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων  
               
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ
                  4
               , και ιδίως το άρθρο 7 παράγραφος 2,
            
            
               Εκτιμώντας τα ακόλουθα:
            
            
               (1)Στο πλαίσιο της ενδιάμεσης επανεξέτασης που αναφέρεται στο άρθρο 15 του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου
                  5
               , προσδιορίστηκαν πρόσθετες χρηματοδοτικές ανάγκες των κρατών μελών στον τομέα της διαχείρισης των συνόρων. 
            
            
               (2)Κατά την ενδιάμεση επανεξέταση διαπιστώθηκε η ανάγκη παροχής επαρκούς χρηματοδοτικής στήριξης στις δραστηριότητες ελέγχου των συνόρων, ιδίως στα κέντρα υποδοχής και ταυτοποίησης (hotspot) όπως ορίζονται στο άρθρο 2 παράγραφος 10 του κανονισμού (ΕΕ) 2016/1624
                  6
               , καθώς και σε άλλες περιοχές των συνόρων που αντιμετωπίζουν ήδη ή ενδέχεται να αντιμετωπίσουν παρεμφερείς υψηλές και δυσανάλογες μεταναστευτικές πιέσεις. 
            
            
               (3)Το παράρτημα II του κανονισμού (ΕΕ) αριθ. 515/2014 περιλαμβάνει δύο ειδικές δράσεις για την παροχή πρόσθετης χρηματοδότησης στα κράτη μέλη.
            
            
               (4)Η χρηματοδότηση δράσεων για την ενίσχυση των ικανοτήτων ελέγχου των συνόρων και την υλοποίηση της προσέγγισης των κέντρων υποδοχής και ταυτοποίησης (hotspot), ή παρεμφερών δράσεων, δεν μπορεί να χορηγηθεί κατάλληλα μέσω του τρέχοντος καταλόγου ειδικών δράσεων. Ως εκ τούτου, η τροποποίηση του εν λόγω καταλόγου είναι ο καλύτερος τρόπος για να καλυφθούν οι ανάγκες που προσδιορίστηκαν στο πλαίσιο των στόχων του Ταμείου Εσωτερικής Ασφάλειας – Σύνορα και Θεωρήσεις.
            
            
               (5)Η νέα ειδική δράση που προστίθεται στο παράρτημα II του κανονισμού (ΕΕ) αριθ. 515/2014 θα συμβάλει στην επίτευξη αποτελεσματικού επιπέδου ελέγχου των εξωτερικών συνόρων της Ένωσης. Συνάδει με τον ειδικό στόχο του εν λόγω κανονισμού, όπως αναφέρεται στο άρθρο 3 παράγραφος 2 στοιχείο β), ο οποίος αφορά τη στήριξη της ολοκληρωμένης διαχείρισης των συνόρων, ώστε να διευκολυνθεί η πρόσβαση στη διεθνή προστασία για τα άτομα που τη χρειάζονται.
            
            
               (6)Η προσθήκη νέας ειδικής δράσης που αντικατοπτρίζει τις πρόσφατες εξελίξεις της πολιτικής και τις χρηματοδοτικές ανάγκες των κρατών μελών θα προσδώσει σημαντική προστιθέμενη αξία, καθώς θα συμβάλει στον μετριασμό των πιέσεων που υφίστανται τα κράτη μέλη τα οποία πλήττονται περισσότερο από τις εισροές μεταναστών και αιτούντων άσυλο και, κατά συνέπεια, η Ένωση στο σύνολό της.
            
            
               (7)Για να καταστεί δυνατή η άμεση εφαρμογή της εν λόγω ειδικής δράσης δεδομένων των επειγουσών χρηματοδοτικών αναγκών που προσδιορίστηκαν, ο κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            
               (8)Επομένως, ο κανονισμός (ΕΕ) αριθ. 515/2014 θα πρέπει να τροποποιηθεί αναλόγως, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο παράρτημα ΙΙ του κανονισμού (ΕΕ) αριθ. 515/2014 προστίθεται το ακόλουθο σημείο 3:
            
            
               «3. Δραστηριότητες ελέγχου των συνόρων, όπως συνοριακοί έλεγχοι και μέτρα επιτήρησης των συνόρων, σε περιοχές που αντιμετωπίζουν ήδη ή ενδέχεται να αντιμετωπίσουν υψηλές και/ή δυσανάλογες μεταναστευτικές πιέσεις, συμπεριλαμβανομένων των δραστηριοτήτων που σχετίζονται με τη δημιουργία, την ανάπτυξη και τη λειτουργία κέντρων υποδοχής και ταυτοποίησης (hotspot), όπως ορίζονται στο άρθρο 2 παράγραφος 10 του κανονισμού (ΕΕ) αριθ. 2016/1624
                  7
               , καθώς και, κατά περίπτωση, στήριξη δραστηριοτήτων διαχείρισης των συνόρων σε τρίτες χώρες.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες, 15.10.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ΕΕ L 150 της 20.5.2014, σ. 143.
               
               
                  
                     (5)
                  
                        Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).
               
               
                  
                     (6)
                  
                        Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).
               
               
                  
                     (7)
                  
                        Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).